Терроризмэм пэщIэтынымкIэ цIыхубэр къаруушхуэщ
Бахъсэн къалэм и жылагъуэ палатэм иджыблагъэ щекIуэкIа зэIущIэр теухуауэ щытащ терроризмэм пэщIэтынымкIэ граждан жылагъуэ зэгухьэныгъэхэм зэфIагъэкI Iуэхухэм. Псалъэмакъым и пэщIэдзэм абы кърихьэлIахэр еплъащ террористхэм ягъэжэкъуа ди цIыхухэм ятеухуауэ Суановэ Залинэ триха фильмым.
ЗэIущIэм къыщыпсэлъащ Бахъсэн къалэм и жылагъуэ палатэм и тхьэмадэ Нэгъуей В., къалэ администрацэм и Iэтащхьэм и япэ къуэдзэ Къардэн Ф., къалэ жылагъуэ палатэм цIыхум и хуитыныгъэхэмкIэ, коррупцэм пэщIэтынымкIэ и комиссэм и тхьэмадэ Теммоев Т., нэгъуэщIхэри.
Зыхэплъа Iуэхухэм япкъ иткIэ къызэхуэсахэм къащтащ гъэзэщIакIуэ, хабзэхъумэ органхэм, егъэджэныгъэмкIэ IуэхущIапIэхэм, дин зэгухьэныгъэхэм яхуэгъэза чэнджэщхэр.
Балъкъыз Iэминэ.
